

**Oznámenie o začatí prípravných trhových konzultácií k zákazke:**

## Zariadenia počítačovej tomografie vrátane príslušenstva a súvisiacich úkonov

Verejný obstarávateľ Fakultná nemocnica s poliklinikou F. D. Roosevelta Banská Bystrica (ďalej len „verejný obstarávateľ“) si Vám týmto dovoľuje oznámiť, že zahajuje prípravné trhové konzultácie k predmetnej zákazke a zároveň si Vás dovoľuje pozvať na prípravné trhové konzultácie v rámci prípravy verejného obstarávania na nákup zariadení počítačovej tomografie, podľa § 25 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „zákon o verejnom obstarávaní“).

**1. Základné informácie**

Verejný obstarávateľ: Fakultná nemocnica s poliklinikou F. D. Roosevelta Banská Bystrica

Nám. L. Svobodu 1, 975 17 Banská Bystrica

Kontaktná osoba: Mgr. Adam Kašák, [akasak@nspbb.sk](mailto:akasak@nspbb.sk)

Prípravné trhové konzultácie ako aj všetky potrebné informácie k nim sú zverejnené na tejto webovej adrese:

<https://josephine.proebiz.com/sk/tender/67636/summary>

**2. Účel prípravných trhových konzultácií**

Verejný obstarávateľ vyhlasuje prípravné trhové konzultácie (ďalej len PTK), za účelom prípravy verejného obstarávania, ktorého predmetom bude nákup zariadení počítačovej tomografie v zmysle nižšie uvedeného.

Verejný obstarávateľ má v úmysle vyhlásiť verejné obstarávanie, rozdelené na dve samostatné časti, ktorého výsledkom bude uzatvorenie rámcových dohôd s víťaznými uchádzačmi.

Verejné obstarávanie zamýšľa verejný obstarávateľ rozdeliť na nesledujúce dve časti:

1. Časť: Zariadenia „midrange“
2. Časť: Zariadenia „photoncounting“

Verejný obstarávateľ v rámci týchto prípravných trhových konzultácií dáva k dispozícii neobmedzenému okruhu záujemcov k vyššie uvedeným častiam zákazky nasledujúce dokumenty:

1. Návrh technickej špecifikácie predmetu zákazky;
2. Návrh kúpnej rámcovej dohody vrátane vybraných príloh;
3. Návrh kritéria na vyhodnotenie ponúk;
4. Otázky verejného obstarávateľa

Účelom týchto PTK je informovanie trhu o zamýšľanom opise predmetu zákazky, zamýšľaných zmluvných podmienkach a zamýšľanom spôsobe hodnotenia pripravovaného VO (zamýšľaných kritériách na vyhodnotenie ponúk) a overenie primeranosti obsahu týchto dokumentov u relevantných a skúsených hospodárskych subjektov tak, aby následné verejné obstarávanie podporovalo otvorenú hospodársku súťaž.

**Popis postupu verejného obstarávateľa pri týchto PTK je podrobne rozpísaný v bode 5 tohto dokumentu.**

Účasť na PTK je dobrovoľná a každý záujemca sa môže slobodne rozhodnúť prijať alebo neprijať toto pozvanie. Rozhodnutie zúčastniť sa na PTK musí byť slobodné a vážne. Verejný obstarávateľ s cieľom osloviť čo najviac relevantných subjektov zverejní túto výzvu spolu s ostatnými podkladmi v súlade so zákonom o verejnom obstarávaní.

Verejný obstarávateľ si vyhradzuje právo meniť dokumenty sprístupnené záujemcom v rámci týchto PTK a to jednak na základe informácií, ktoré v priebehu týchto PTK získa a rovnako aj na základe vlastného rozhodnutia, ktoré vychádza z interného prostredia vereného obstarávateľa.

Verejný obstarávateľ si vyhradzuje právo upravovať informácie týkajúce sa priebehu a obsahu PTK kedykoľvek počas ich trvania. O prípadných zmenách bude verejný obstarávateľ informovať dostatočne vopred

**3. Identifikácia predmetu obstarávania podľa CPV kódov:**

Spoločný slovník obstarávania (CPV)

Hlavný predmet:

33115000-9 Tomografické prístroje

33115100-0 Skener počítačového tomografu (CT)

60000000-8 Dopravné služby (bez prepravy odpadu)

**4. Požiadavky na záujemcov a inštrukcie k prihláseniu sa do PTK a všeobecné pokyny pre záujemcov**

i) Záujemcami o účasť na PTK môžu byť hospodárske subjekty, ktoré sú oprávnené na plnenie predmetu tejto zákazky; túto skutočnosť si verejný obstarávateľ preverí z dostupných registrov (obchodný register slovenskej republiky atď. ), prípadne iným vhodným spôsobom. Verejný obstarávateľ si vyhradzuje právo požiadať záujemcu o predloženie dokumentov, ktoré preukazujú, že je oprávnený dodávať tovary, ktoré sú predmetom tejto zákazky v prípade ak nebude možné z verejne dostupných zdrojov jednoznačne zistiť takúto informáciu alebo ak bude mať verejný obstarávateľ akékoľvek pochybnosti o oprávnení záujemcu podľa tohto odseku.

ii) **Záujemcovia predložia požadované doklady v zmysle bodu 5 tohto dokumentu do 15.07.2025 do 23:59 hod. elektronicky, prostredníctvom informačného systému Josephine**

Úkon podľa tohto bodu záujemca uskutoční elektronicky na nižšie uvedenej webovej adrese:

<https://josephine.proebiz.com/sk/tender/67636/summary>

iv) Komunikačným jazykom v priebehu konzultácií bude slovenský alebo český jazyk. V prípade ak záujemca zašle akékoľvek podklady v inom jazyku, verejný obstarávateľ si vyhradzuje právo požiadať záujemcu o doručenie prekladu týchto podkladov. V prípade ak záujemca v stanovenej lehote podklady nedoručí, nebude verejný obstarávateľ na podklady doručené v inom jazyku na účely týchto PTK prihliadať.

v) Účastník na PTK označí informácie, ktoré považuje za dôverné a s ktorými vyžaduje primerané zaobchádzanie v priebehu PTK.Verejný obstarávateľ príjme primerané opatrenia na zabezpečenie ochrany dôverných informácií, ktoré môžu byť v rámci konzultácií poskytnuté.

vi) Všetky náklady a výdavky spojené s účasťou na PTK znáša záujemca bez akéhokoľvek finančného nároku voči verejnému obstarávateľovi.

vii) Celá písomná komunikácia v priebehu konzultácií bude prebiehať výhradne elektronicky, prostredníctvom komunikačného rozhrania IS Josephine, na webovej adrese <https://josephine.proebiz.com/sk/tender/67636/summary>

viii) V priebehu lehoty stanovenej na prihlásenie sa do PTK môžu všetci záujemcovia požiadať verejného obstarávateľa o doplnenie informácií alebo vysvetlenie ktorejkoľvek časti dokumentov zverejnených verejným obstarávateľom.

ix) V prípade ak záujemca považuje za potrebné uviesť verejnému obstarávateľovi ďalšie pripomienky/poznámky/postrehy k opisu predmetu zákazky, je potrebné ich zaslať verejnému obstarávateľovi písomne prostredníctvom nástroja „komunikácia“ v rozhraní systému Josephine dedikovanom pre tieto PTK.

x) Verejný obstarávateľ zverejní otázku (bez identifikácie záujemcu, ktorý ju položil) ako aj odpoveď, ktorú k nej poskytne v rozhraní týchto prípravných trhových konzultácií v systéme JOSEPHINE <https://josephine.proebiz.com/sk/tender/67636/summary>

xi) Verejný obstarávateľ si vyhradzuje právo neodpovedať na otázky alebo žiadosti o vysvetlenie, ktoré budú predložené po uplynutí lehoty stanovenej v týchto prípravných trhových konzultáciách na prihlásenie sa záujemcov do týchto PTK.

**5. Priebeh prípravných trhových konzultácií**

**Dokumenty zverejnené verejným obstarávateľom:**

1. Formulár na prihlásenia do prípravných trhových konzultácií je uverejnený v systéme Josephine v dokumentoch zverejnených k príslušnej časti zákazky.
2. Podrobný predbežný a nezáväzný opis predmetu zákazky, ktorý bude predmetom týchto PTK je uverejnený v systéme Josephine v dokumentoch zverejnených k príslušnej časti zákazky.
3. Nezáväzný návrh rámcovej zmluvy, ktorý bude predmetom týchto PTK je rovnako uverejnený v systéme Josephine v dokumentoch zverejnených k príslušnej časti zákazky a to vrátane príloh s osobitným významom:

* Podrobný opis technologického projektu a úkonov nevyhnutných k inštalácii zariadení do priestoru č. 1 a priestoru č. 2
* Výkresy aktuálneho stavu priestoru č. 1
* Výkresy aktuálneho stavu priestoru č. 2
* Nákresy návozných trás (pre vylúčenie pochybností je na účely pripravovanej zákazky rozhodujúca trasa vyznačená hnedou farbou, označená hnedou farbou, vedúce k vyšetrovniam CT, v legende nazvaná ako „1 400 mm / 3 000, 1600 KG“)

1. Návrh spôsobu výpočtu kritéria na vyhodnotenie ponúk, ktorý bude predmetom týchto PTK je rovnako uverejnený v systéme Josephine v dokumentoch zverejnených k príslušnej časti zákazky.
2. Dokument „Indikatívna cenová ponuka za účelom určenia PHZ“ je rovnako uverejnený v systéme Josephine v dokumentoch zverejnených k príslušnej časti zákazky.
3. Odkaz na formulár „Otázky verejného obstarávateľa“ uvedený v obsahu tohto dokumentu.

**Dokumenty, ktoré predloží záujemca v rámci PTK**

**Verejný obstarávateľ žiada záujemcov aby všetky dokumenty, pri ktorých to je relevantné predkladali vo formáte .xlsx (prípadne v inom editovateľnom formáte čitateľnom v MS Office Excel). V prípade ak budú takéto dokumenty predložené v inom formáte, verejný obstarávateľ si dožiada ich predloženie v požadovanej forme.**

Jednotlivý záujemcovia sa do PTK zapoja tak, že vyplnia a zašlú verejnému obstarávateľovi nasledovné dokumenty:

1. **Formulár na prihlásenie do prípravných trhových konzultácií,** dokument kompletne vyplnený a podpísaný osobou oprávnenou konať v mene záujemcu. Záujemca v dokumente uvedie okrem iného ku ktorým častiam zákazky sa chce PTK zúčastniť.

V rámci formulára podľa tohto bodu záujemca potvrdí, že si je si vedomý zákonnej úpravy PTK, dôsledkov vyplývajúcich z účasti na PTK a súhlasí s nimi (§ 25 a § 40 ods. 7 zákona o verejnom obstarávaní

1. **Formulár „Vyjadrenie záujemcu k technickej špecifikácii, zmluve a kritériám“,** a to osobitne pre každú časť zákazky, ku ktorej sa chce v rámci týchto PTK vyjadrovať. Záujemca vyplní všetky požadované bunky vo všetkých hárkoch dokumentu.

V rámci tohto dokumentu záujemca vyplní požadované informácie k technickej špecifikácii, vyjadrenie k jednotlivým navrhovaným zmluvným ustanoveniam a k navrhovanému spôsobu výpočtu kritéria na vyhodnotenie ponúk. **Záujemca vyplní všetky polia tohto dokumentu, ktoré sú vo verzii zverejnenej verejným obstarávateľom v Josephine zvýraznené žltou farbou.** V prípade ak záujemca nevyplní niektorý z požadovaných údajov, uvedie v danom poli, ktoré nevyplnil dôvod, prečo je pole nevyplnené. Verejný obstarávateľ si vyhradzuje právo dožiadať záujemcu o vyplnenie takýchto polí. Verejný obstarávateľ upozorňuje záujemcov, že dokument je rozdelený na samostatné hárky a požaduje vyplnenie všetkých hárkov dokumentu.

1. **Dokument „Indikatívna cenová ponuka za účelom určenia PHZ**“ kde záujemca vyplní všetky požadované polia a to osobitne pre každú časť zákazky, ku ktorej sa chce v rámci týchto PTK vyjadrovať.

V rámci tohto dokumentu záujemca vyplní indikatívne ceny k jednotlivým položkám cenovej ponuky. Záujemca vyplní všetky polia tohto dokumentu, ktoré sú vo verzii zverejnenej verejným obstarávateľom v Josephine zvýraznené žltou farbou. V prípade ak záujemca nevyplní niektorý z požadovaných údajov, uvedie v danom poli, ktoré nevyplnil dôvod, prečo je pole nevyplnené. Verejný obstarávateľ si vyhradzuje právo dožiadať záujemcu o vyplnenie takýchto polí.

1. **Každý záujemca vyplní formulár „Otázky verejného obstarávateľa**“, ktorý je dostupný na tomto linku:

[Formulár - otázky verejného obstarávateľa](https://docs.google.com/forms/d/e/1FAIpQLSetA51bREspL3EjTLRAcDezhs-PY7FfpRp6TWjtodNA1DXIZw/viewform?usp=header)

Verejný obstarávateľ bude prihliadať aj na informácie, ktoré záujemcovia vložia do jednotlivých dokumentov (priamo do zmluvy, technickej špecifikácie atď.) aj formou komentárov alebo formou funkcionality „sledovanie zmien“.

Verejný obstarávateľ očakáva od záujemcov poskytnutie najmä, nie však výlučne nasledovných informácií:

* Či sú jednotlivé dokumenty v nejakej miere z pohľadu záujemcu diskriminačné alebo mu bránia v účasti na verejnom obstarávaní alebo ho neprimerane a neodôvodnene znevýhodňujú;
* Či sú informácie zrozumiteľné, resp. či je ich potrebné pre úplnú zrozumiteľnosť doplniť alebo širšie vysvetliť;
* Aké informácie by záujemca potreboval do dokumentov doplniť tak, aby dokázal predložiť exaktnú a objektívnu ponuku (najmä či je potrebné širšie špecifikovať predmet zákazky)

Po uplynutí lehoty, v ktorej je možné prihlásiť sa do PTK, verejný obstarávateľ zostaví zoznam účastníkov PTK.

Verejný obstarávateľ si v prípade potreby objasnenia informácií záujemcov poskytnutých v priebehu týchto PTK vyhradzuje právo požiadať záujemcov písomne o vysvetlenie poskytnutých informácií (prostredníctvom komunikačného rozhrania v Josephine) a/alebo prizvať záujemcov na osobnú konzultáciu. V rámci osobných konzultácií verejný obstarávateľ môže od záujemcu vyžadovať spresnenie jeho odpovedí prípadne poskytnutie ich zdôvodnenia alebo bližších detailov, ktoré sa ich týkajú.

Z každej osobnej konzultácie bude vyhotovený zvukový záznam za účelom zabezpečenia transparentného postupu verejného obstarávateľa v rámci ktorého nebude narušený princíp rovnakého zaobchádzania s hospodárskymi subjektmi na trhu.

Zo stretnutia s každým záujemcom bude následne vyhotovený aj písomný záznam, ktorý bude zaslaný hospodárskemu subjektu na prípadné doplnenie a na jeho odsúhlasenie (autorizáciu).

Po ukončení vyššie popísaného procesu pristúpi verejný obstarávateľ k jednej z nasledujúcich alternatívnych možností ďalšieho postupu:

1. V prípade ak verejný obstarávateľ dospeje k záveru, že poskytnuté informácie sú dostatočné na to, aby na ich základe mohol pristúpiť k príprave súťažných podkladov pre nasledujúce verejné obstarávanie, pristúpi k ukončeniu PTK podľa bodu 6. Tohto oznámenia.
2. V prípade ak verený obstarávateľ dospeje k záveru, že poskytnuté informácie nie sú z akýchkoľvek dôvodov dostatočné, pristúpi k druhému kolu PTK. Do druhého kola PTK budú v takomto prípade prizvaní len tí záujemcovia, ktorý boli zahrnutí do zoznamu účastníkov PTK (len záujemcovia, ktorí sa prihlásili do prvého kola PTK a sú oprávnení na plnenie predmetu zákazky). Verejný obstarávateľ si vyhradzuje právo tento postup opakovať aj viackrát (v prípade potreby môže realizovať aj viac kôl PTK).

Formu a spôsob realizácie druhého (a prípadne ďalších) kola PTK, ako aj lehoty stanovené v rámci ďalších kôl oznámi verejný obstarávateľ okruhu záujemcov podľa predchádzajúceho odseku.

**6. Ukončenie PTK a výstupy z PTK**

Po ukončení postupu podľa bodu 5. tohto oznámenia, prípadne po ukončení ďalších kôl PTK ak budú realizované, vytvorí verejný obstarávateľ súhrnný zápis z PTK, ktorý bude uvedený na profile verejného obstarávateľa a ktorý bude zverejnený v rámci prípadného vyhlásenia pripravovaného verejného obstarávania tak, aby informácie z PTK boli poskytnuté všetkým subjektom na trhu a aby uskutočnenie týchto PTK bolo v súlade s princípom rovnakého zaobchádzania s uchádzačmi a s princípmi rovnej a spravodlivej hospodárskej súťaže.

Prostredníctvom tohto zápisu verejný obstarávateľ oznámi najmä informácie, ktoré získal od účastníkov PTK, a ktoré viedli k zmene, prípadne úprave zadávacej dokumentácie.

V rámci tohto zápisu nebudú identifikovaní jednotliví účastníci PTK, nebudú identifikované nimi ponúkané tovary a nebude zverejnené, ktorý účastník poskytol jednotlivé informácie.

V rámci tohto zápisu nebudú zverejnené jednotlivé indikatívne cenové ponuky záujemcov, verejný obstarávateľ v ňom uvedie len výslednú predpokladanú hodnotu zákazky.

Účelom týchto prípravných trhových konzultácií je overenie si reálnosti, objektívnosti a primeranosti požiadaviek na plnenie predmetu zákazky, u relevantných hospodárskych subjektov tak, aby následne vyhlásené verejné obstarávanie bolo nediskriminačné a podporovalo otvorenú hospodársku súťaž, a preto verím, že naše pozvanie na účasť prijmete.

S úctou

Mgr. Adam Kašák

Koordinačná jednotka – nová nemocnica